EL Επίσημη Εφημερίδα της Ευρωπαϊκής Ένωσης L 49/64

ΑΠΌΦΑΣΗ (ΕΕ) 2018/262 ΤΗΣ ΕΠΙΤΡΟΠΉΣ

της 14ης Φεβρουαρίου 2018

σχετικά με την προτεινόμενη πρωτοβουλία πολιτών με τίτλο «We are a welcoming Europe, let us help!»

[κοινοποιηθείσα υπό τον αριθμό C(2018) 895]

(Το κείμενο στην αγγλική γλώσσα είναι το μόνο αυθεντικό)

Η ΕΥΡΩΠΑΪΚH ΕΠΙΤΡΟΠΗ,

Έχοντας υπόψη τη Συνθήκη για τη λειτουργία της Ευρωπαϊκής Ένωσης,

Έχοντας υπόψη τον κανονισμό (ΕΕ) αριθ. 211/2011 του Ευρωπαϊκού Κοινοβουλίου και του Συμβουλίου, της 16ης Φεβρουαρίου 2011, σχετικά με την πρωτοβουλία πολιτών (1), και ιδίως το άρθρο 4,

Εκτιμώντας τα ακόλουθα:

(1) Το αντικείμενο της προτεινόμενης πρωτοβουλίας πολιτών με τίτλο «We are a welcoming Europe, let us help!» αναφέρεται στα εξής: «Οι κυβερνήσεις αγωνίζονται σκληρά για να διαχειριστούν τη μετανάστευση. Οι περισσότεροι από μας θέλουμε να βοηθήσουμε όσους έχουν ανάγκη, γιατί τους νοιαζόμαστε. Εκατομμύρια άτομα έχουν κινητοποιηθεί για να βοηθήσουν. Τώρα θέλουμε να ακουστεί η φωνή μας. Ας ξαναγίνουμε μια Φιλόξενη Ευρώπη! Καλούμε την Ευρωπαϊκή Επιτροπή να αναλάβει δράση».

(2) Οι δηλωθέντες στόχοι της προτεινόμενης πρωτοβουλίας πολιτών είναι οι εξής: «1. Πολίτες σε όλη την Ευρώπη θέλουν να στηρίξουν οικονομικά τους πρόσφυγες προσφέροντάς τους ασφαλή κατοικία και μια νέα ζωή. Ζητούμε από την Επιτροπή να προσφέρει άμεση στήριξη στις τοπικές ομάδες που βοηθούν πρόσφυγες στους οποίους έχει χορηγηθεί εθνική θεώρηση. 2. Κανένας δεν θα πρέπει να διώκεται ή να του επιβάλλεται πρόστιμο επειδή προσέφερε ανθρωπιστική βοήθεια ή στέγη. Ζητούμε από την Επιτροπή να λάβει μέτρα ώστε να πάψουν ορισμένες κυβερνήσεις να τιμωρούν εθελοντές. 3. Ο καθένας έχει δικαίωμα στη δικαιοσύνη. Ζητούμε από την Επιτροπή να εγγυηθεί αποτελεσματικότερους τρόπους και κανόνες για την υπεράσπιση των θυμάτων εργασιακής εκμετάλλευσης και άλλων εγκλημάτων σε ολόκληρη την Ευρώπη, καθώς και όλων των θυμάτων παραβιάσεων των ανθρωπίνων δικαιωμάτων στα σύνορά μας».

(3) Η Συνθήκη για την Ευρωπαϊκή Ένωση (ΣΕΕ) ενισχύει την ιθαγένεια της Ένωσης και βελτιώνει περαιτέρω τη δημοκρατική λειτουργία της Ένωσης προβλέποντας, μεταξύ άλλων, ότι κάθε πολίτης έχει το δικαίωμα να συμμετέχει στη δημοκρατική ζωή της Ένωσης μέσω της ευρωπαϊκής πρωτοβουλίας πολιτών.

(4) Για τον σκοπό αυτό, οι διαδικασίες και προϋποθέσεις που απαιτούνται για την πρωτοβουλία πολιτών θα πρέπει να είναι σαφείς, απλές, εύχρηστες και ανάλογες με τον χαρακτήρα της πρωτοβουλίας πολιτών, ώστε να ενθαρρύνουν τη συμμετοχή των πολιτών και να καθιστούν την Ένωση περισσότερο προσιτή.

(5) Νομικές πράξεις της Ένωσης για την εφαρμογή των Συνθηκών μπορούν να εκδίδονται όσον αφορά: — τους ελέγχους στους οποίους υποβάλλονται τα πρόσωπα που διέρχονται τα εξωτερικά σύνορα, βάσει του άρθρου 77 παράγραφος 2 στοιχείο β) της Συνθήκης για τη λειτουργία της Ευρωπαϊκής Ένωσης (ΣΛΕΕ)· — το κοινό ευρωπαϊκό σύστημα ασύλου, βάσει του άρθρου 78 παράγραφος 2 της ΣΛΕΕ· — τη λήψη μέτρων για μια κοινή μεταναστευτική πολιτική, η οποία έχει ως στόχο να εξασφαλίζει, σε όλα τα στάδια, την αποτελεσματική διαχείριση των μεταναστευτικών ροών, τη δίκαιη μεταχείριση των υπηκόων τρίτων χωρών που διαμένουν νόμιμα στα κράτη μέλη, καθώς και την πρόληψη της παράνομης μετανάστευσης και της εμπορίας ανθρώπων και την ενισχυμένη καταπολέμησή της, βάσει του άρθρου 79 παράγραφος 2 της ΣΛΕΕ· — τη θέσπιση ελάχιστων κανόνων για τα δικαιώματα των θυμάτων της εγκληματικότητας, στον βαθμό που απαιτείται για να διευκολυνθεί η αμοιβαία αναγνώριση των δικαστικών αποφάσεων και διαταγών, καθώς και η αστυνομική και δικαστική συνεργασία σε ποινικές υποθέσεις που έχουν διασυνοριακές διαστάσεις, βάσει του άρθρου 82 παράγραφος 2 στοιχείο γ) της ΣΛΕΕ· — τη θέσπιση ελάχιστων κανόνων σχετικά με τον ορισμό των ποινικών αδικημάτων και των κυρώσεων σε ορισμένους τομείς, βάσει του άρθρου 83 παράγραφοι 1 και 2 της ΣΛΕΕ.

(6) Όσον αφορά το δεύτερο σκέλος της προτεινόμενης πρωτοβουλίας πολιτών, οι αρμοδιότητες της Ένωσης σύμφωνα με το άρθρο 83 της ΣΛΕΕ είναι περιορισμένες, δεδομένου ότι, αν και παραχωρεί στην Ένωση την αρμοδιότητα να θεσπίζει ελάχιστους κανόνες για τον ορισμό των ποινικών αδικημάτων, το άρθρο 83 της ΣΛΕΕ δεν δίνει τη δυνατότητα να απαγορευτεί στα κράτη μέλη να ποινικοποιούν άλλες μορφές συμπεριφοράς, όπως κρίνουν σκόπιμο, συμπεριλαμβανομένων των πράξεων που συνδέονται με την παράνομη μετανάστευση.

(7) Ωστόσο, το δεύτερο σκέλος της προτεινόμενης πρωτοβουλίας πολιτών θα πρέπει επίσης να εξεταστεί υπό το πρίσμα του άρθρου 79 της ΣΛΕΕ. Σύμφωνα με την εν λόγω διάταξη, νομικές πράξεις της Ένωσης για την εφαρμογή των Συνθηκών μπορούν να εκδίδονται — για τους σκοπούς μιας κοινής μεταναστευτικής πολιτικής, η οποία έχει ως στόχο να εξασφαλίζει, σε όλα τα στάδια, την αποτελεσματική διαχείριση των μεταναστευτικών ροών και την πρόληψη της παράνομης μετανάστευσης και της εμπορίας ανθρώπων και την ενισχυμένη καταπολέμησή τους — μεταξύ άλλων στον τομέα της παράνομης μετανάστευσης και της παράνομης διαμονής, καθώς και της απομάκρυνσης και του επαναπατρισμού των παρανόμως διαμενόντων.

(8) Γι' αυτούς τους λόγους, η προτεινόμενη πρωτοβουλία πολιτών δεν ευρίσκεται καταφανώς εκτός του πλαισίου των αρμοδιοτήτων της Επιτροπής να υποβάλλει πρόταση για την έκδοση νομικής πράξης της Ένωσης για την εφαρμογή των Συνθηκών.

(9) Επιπλέον, η επιτροπή πολιτών έχει συγκροτηθεί και τα πρόσωπα επικοινωνίας έχουν ορισθεί σύμφωνα με το άρθρο 3 παράγραφος 2 του κανονισμού και η προτεινόμενη πρωτοβουλία πολιτών δεν είναι κατάφωρα καταχρηστική, επιπόλαια ή κακόβουλη και δεν αντίκειται προφανώς στις αξίες της Ένωσης όπως ορίζονται στο άρθρο 2 της ΣΕΕ.

(10) Η προτεινόμενη πρωτοβουλία πολιτών με τίτλο «We are a welcoming Europe, let us help!» θα πρέπει επομένως να καταχωριστεί.

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η προτεινόμενη πρωτοβουλία πολιτών με τίτλο «We are a welcoming Europe, let us help!» καταχωρίζεται.

Άρθρο 2

Η παρούσα απόφαση αρχίζει να ισχύει στις 15 Φεβρουαρίου 2018.

Άρθρο 3

Η παρούσα απόφαση απευθύνεται στους διοργανωτές (μέλη της επιτροπής πολιτών) της προτεινόμενης πρωτοβουλίας πολιτών με τίτλο «We are a welcoming Europe, let us help!», τους οποίους εκπροσωπούν η κα Isabelle CHOPIN και η κα Emma BONINO, που ενεργούν ως πρόσωπα επικοινωνίας.

Βρυξέλλες, 14 Φεβρουαρίου 2018. Για την Επιτροπή Frans TIMMERMANS Αντιπρόεδρος

(1) ΕΕ L 65 της 11.3.2011, σ. 1.